Ερωτικά παιχνίδια (ταινία, 1999)

Το Ερωτικά παιχνίδια (πρωτότυπος τίτλος: Cruel Intentions, Σκληρές Προθέσεις) είναι μία αμερικανική ταινία παραγωγής 1999 σε σκηνοθεσία Ρότζερ Καμπλ (Roger Kumble). Πρωταγωνιστούν οι Ράιαν Φίλιπι, Σάρα Μισέλ Γκέλαρ, Ρις Γουίδερσπουν και Σέλμα Μπλερ.

Το σενάριο έχει βασιστεί στο βιβλίο «Les Liaisons dangereuses» («Οι επικίνδυνες σχέσεις») του 1782, του Πιερ Σοντερλό ντε Λακλό, και πρόκειται για μια σύγχρονη επανάληψη του μυθιστορήματος, αν και στην ταινία διαδραματίζεται στη Νέα Υόρκη ανάμεσα σε εύπορους μαθητές γυμνασίου. Σε συνέντευξή της το 2016, η Σάρα Μισέλ Γκέλαρ αποκάλυψε ότι ο αρχικός τίτλος της ταινίας ήταν «Cruel Inventions» (Σκληρές Επινοήσεις).

Αν και ξεκίνησε αρχικά ως μια ανεξάρτητη ταινία μικρότερου προϋπολογισμού, επιλέχθηκε από την Columbia Pictures και κυκλοφόρησε ευρέως στις 5 Μαρτίου 1999. Παρά τις μικτές κριτικές, οι ερμηνείες των Γκέλαρ, Φίλιπι και Γουίδερσπουν επαινέθηκαν και η ταινία κέρδισε 75,9 εκατομμύρια δολάρια παγκοσμίως, έναντι προϋπολογισμού 10,5 εκατομμυρίων δολαρίων. Ήδη από την αρχική προβολή της, και διαχρονικά, η ταινία θεωρείται καλτ κλασική.

 Πλοκή 
Ο σκηνοθέτης και σεναριογράφος Ρότζερ Καμπλ μεταφέρει την υπόθεση από τη Γαλλία του 18ου αιώνα, όπου εξελίσσεται στο βιβλίο, σε μια Νέα Υόρκη παλαιότερης εποχής. Ο πρωταγωνιστής Σεμπάστιαν απολαμβάνει τη φήμη του στο κολέγιο ως γυναικοκατακτητής. Το γοητευτικό αγόρι έχει τον τρόπο του για να ρίχνει στο κρεβάτι ακόμα και το πιο δύσκολο θήραμα. Η μόνη που καταφέρνει να του αντισταθεί είναι η ετεροθαλής αδερφή του Κάθριν και για το λόγο αυτό αποτελεί τη μεγαλύτερη πρόκληση για τον ίδιο. Η αδίστακτη Κάθριν αποφασίζει να εκμεταλλευτεί την κατάσταση για το συμφέρον της και, όταν ο Σεμπάστιαν θέτει ως επόμενο στόχο του την κόρη του καινούριου διευθυντή, τον προκαλεί, στοιχηματίζοντας ότι δεν θα καταφέρει να ρίξει στο κρεβάτι την αθώα και ακόμα παρθένα Ανέτ. Έπαθλο για την ίδια είναι η πολυαγαπημένη Jaguar καμπριολέ του Σεμπάστιαν (μια σύγχρονη ρέπλικα της Jaguar XK 140 Roadster του 1956, που κατασκευάστηκε στο Χόλυγουντ από την Cinema Cars1956 Jaguar XK 140 Replica in Cruel Intentions, Movie, 1999.), ενώ για εκείνον μια πολλά υποσχόμενη συνάντηση με την ίδια. 

Ωστόσο, η Κάθριν έχει χωρίσει πρόσφατα από τον φίλο της Κορτ Ρέινολντς, ο οποίος την άφησε για την αφελή Σεσίλ. Η Κάθριν, θέλοντας να πάρει εκδίκηση αποφασίζει να καταστρέψει τη φήμη της Σεσίλ πριν ακόμα προλάβει να έρθει στο κολέγιο, βάζοντας τον Σεμπάστιαν να την ξελογιάσει και παρακολουθώντας την στενά. Ο Σεμπάστιαν ξεκινά τις πρώτες προσπάθειες με την Ανέτ, οι οποίες δεν έχουν αποτέλεσμα, αφού η κοπέλα γνωρίζει ήδη το παρελθόν και τη φήμη του αγοριού. Στη συνέχεια όμως τα δύο παιδιά πλησιάζουν ο ένας τον άλλον και ερωτεύονται.

 Ηθοποιοί και Χαρακτήρες 
 Ράιαν Φίλιπι στο ρόλο του Σεμπάστιαν
 Σάρα Μισέλ Γκέλαρ στο ρόλο της Κάθριν
 Ρις Γουίδερσπουν στο ρόλο της Ανέτ
 Σέλμα Μπλερ στο ρόλο της Σεσίλ
 Λουίζ Φλέτσερ στο ρόλο της Έλεν
 Σούζι Κερτζ στο ρόλο της Δρ. Γκρινμπάουμ
 Σον Πάτρικ Τόμας στο ρόλο του Ρόναλντ
 Κριστίν Μπαράνσκι στο ρόλο της Μπάνι
 Τζόσουα Τζάκσον στο ρόλο του Μπλέιν
 Έρικ Μάμπιους στο ρόλο του Γκρεγκ
 Τάρα Ριντ στο ρόλο της Μάρσι

 Box Office 
Με προϋπολογισμό 10,5 εκατομμύρια δολάρια, η ταινία Ερωτικά Παιχνίδια έκανε άνοιγμα στη 2η θέση με 13 εκατ. δολάρια. Στις ΗΠΑ οι συνολικές εισπράξεις έφτασαν τα 38,3 εκατ. δολάρια, ενώ παγκοσμίως απέφερε 75,9 εκατομμύρια δολάρια.

 Παραπομπές 

 Εξωτερικοί σύνδεσμοι 
 Ερωτικά Παιχνίδια στο IMDb





Κατηγορία:Αμερικανικές ταινίες της δεκαετίας 1990
Κατηγορία:Ταινίες του 1999
Κατηγορία:Ταινίες παραγωγής Columbia Pictures
Κατηγορία:Σκηνοθετικό ντεμπούτο σε ταινίες
Κατηγορία:Αγγλόφωνες ταινίες
Κατηγορία:Αμερικανικές αισθηματικές δραματικές ταινίες
Κατηγορία:Ταινίες σχετικά με δυσλειτουργικές οικογένειες
Κατηγορία:Ταινίες βασισμένες σε γαλλικά μυθιστορήματα
Κατηγορία:Αμερικανικές εφηβικές δραματικές ταινίες
Κατηγορία:Ταινίες γυρισμένες στο Λος Άντζελες
Κατηγορία:Ταινίες γυρισμένες στη Νέα Υόρκη
Κατηγορία:Ταινίες με θέμα τον ναρκισσισμό